子中見和復答之
作者：釋德洪
朝代：宋

paragraphs: 世味嘗已徧，嚲著匿雲山。
爲問何能爾，鳥倦自知還。
湘西一千頃，分我楊柳灣。
時爲理魚蓑，人眠舟自閑。
公真功名人，高韻不可攀。
譬如秋無雲，璧月挂一彎。
我詩聊寄耳，猥語憑見刪。
峻句乃見辱，嶮如履潼關。
細看秀爭發，紅英微雨斑。
坐令十年心，清涼去煎煩。
竹林在何許，延頸佇望間。
遙知醉逃暑，玉纖侍丫鬟。
得句有奇趣，笑渦印朱顔。
引紙欲續和，自歎才澀慳。
應當恕不迨，鄉閭念疏頑。
把卷味長哦，松風嗽齒寒。